Godzilla Vs Destroyah

O Takao Okawara επανέρχεται ως σκηνοθέτης στην εικοστή δεύτερη ταινία της σειράς, η οποία έμελλε να κλείσει τη δεύτερη εποχή του franchise. O Godzilla αντιμετωπίζει ένα νέο εχθρό, τον Destroyah, και τα βρίσκει πραγματικά σκούρα, παρά το γεγονός ότι έχει τη βοήθεια του Godzilla Jr. Οι μάχες της ταινίας είναι καλογυρισμένες, γεμάτος νεύρο και ένταση, με τον σκηνοθέτη να γεμίζει την ταινία με ένα γλυκόπικρο, μελαγχολικό αίσθημα που θα οδηγήσει ομαλά στο μελοδραματικό τέλος. Ο Okawara προσθέτει μπόλικα στοιχεία τρόμου και μελοδράματος στην ταινία, δίνοντας χώρο τόσο για επικές μάχες και καταστροφές, όσο και για συναισθηματικές φορτίσεις. Η ατμόσφαιρα της ταινίας είναι αρκετά σκοτεινή κι εφιαλτική, φέρνοντας αρκετές φορές στο μυαλό το παλιότερο Godzilla Vs Biollante, τα εφέ, στην καλύτερη περίπτωση, είναι απλά αποδεκτά, η ένταση οικοδομείται κλιμακωτά, αν και δεν αποφεύγει ορισμένες κοιλίτσες, η βία και η αγωνία ισορροπούν με τη συγκίνηση και η τελική μάχη αφήνει πάντες ικανοποιημένους. Το φινάλε βρίσκει τον Godzilla νεκρό, αλλά με μια αστεία ανατροπή, ο Godzilla Jr., ο οποίος είχε πεθάνει κι αυτός λίγο πριν το τέλος, απορροφάει τεράστιες ποσότητες ραδιενέργειας, ανασταίνεται και μεταλλάσσεται σε ένα νέο, γιγαντιαίο Godzilla.